**שמות טז-כ: ממצרים להר סיני**

**דף למנחה**

**כתב: יאיר אגמון**

שלושה חודשים מפרידים בין יציאת מצרים למעמד הר סיני, ונראה שבדומה לעם ישראל, גם הקורא מתקשה להכיל את מכלול האירועים והתהפוכות שמאכלסים חמישה פרקים בלבד.

בדף הלימוד שלפנינו שני חלקים: בשלב הראשון נראה כיצד מכין האלוהים את משה, את העם, ואף אותנו הקוראים, לקראת מעמד הר סיני; בשלב השני נקרא את פסוקי המעמד עצמו, ונראה אם ההכנות עלו יפה ואם התכנית המקראית הצליחה.

**הערה למנחה**: בראשית הדף נבחן את סיפור מלחמת עמלק, ונראה בו מעין 'קורס הכנה' קצר שעוברים משה והעם לקראת מעמד הר סיני. מטרת ה'קורס' היא ללמד את בני ישראל שקרבתם אל אלוהים ונאמנותם לו מעניקה להם יתרונות צבאיים ואחרים, שיועילו להם גם לקראת הכניסה לארץ. את משה הוא מלמד שבעתות משבר מוטב לפנות למנהיגים רוחניים נוספים ולא אל מטה הקסמים, כמו שהיה עד כה.

בשלב הבא של הלימוד נקרא את מעמד הר סיני כסיפור של כישלון. עם ישראל שאמור היה להתעלות ולהתקרב אל אלוהים בהישמע כל השופר, נתקף בחרדה ובחוסר ביטחון עצמי ומאכזב. גם משה שמנסה להתמודד עם המצב לבדו, אינו מצליח לפתור את הבעיה.

בסיכום הלימוד ננסה להציע שהכישלון של מעמד הר סיני אינו באמת כישלון; הדרך הלכאורה 'פגומה' לקבל את התורה דווקא אינה פגומה בכלל.

אמר ר' יצחק: ראויין היו ישראל בשעה שיצאו ממצרים שתינתן להם תורה מיד, אלא אמר הקב"ה: עדיין לא בא זיוון שלבניי - משעבוד טיט ולבנים יצאו, ואין יכולין לקבל תורה מיד.

 מדרש קהלת רבה, פרשה יא סימן ב

* מדוע לדעתכם ניתנת התורה דווקא באמצע הדרך של עם ישראל ממצרים לארץ ישראל? האם ה' לא יכול היה לתת אותה במצרים, או לחלופין, בקצהו השני של ים סוף?
* לפחות שלושה 'ניסיונות' מפרידים בין יציאת מצרים למעמד מתן תורה. נסו לשער מדוע היו זקוקים שני הצדדים לניסיונות הללו?

**הערה למנחה**: המדרש עוסק בחשיבותו של תהליך. יש דברים שאי אפשר לעשות מיד אלא צריך לעבור 'דרך' כדי להגיע אליהם. ר' צדוק הכהן אומר: "ראשית הכניסה לעבודת ה' צריכה להיעשות בחיפזון" ואפשר לדון על כך - מהי הדרך הנכונה ליצור שינוי, האם במהפכה או בתהליך איטי?

1. **המלחמה בעמלק : "וַיָּבֹא עֲמָלֵק וַיִּלָּחֶם עִם יִשְׂרָאֵל בִּרְפִידִם" (שמות יז/ח)**

קראו את הפסוקים שקדמו לתקיפה וחשבו, מדוע עמלק תוקף את ישראל דווקא ברפידים?

וַיֹּאמֶר מֹשֶׁה אֶל יְהוֹשֻׁעַ: בְּחַר לָנוּ אֲנָשִׁים וְצֵא הִלָּחֵם בַּעֲמָלֵק, מָחָר אָנֹכִי נִצָּב עַל רֹאשׁ הַגִּבְעָה **וּמַטֵּה הָאֱלֹהִים בְּיָדִי**. וַיַּעַשׂ יְהוֹשֻׁעַ כַּאֲשֶׁר אָמַר לוֹ מֹשֶׁה, לְהִלָּחֵם בַּעֲמָלֵק...

וְהָיָה כַּאֲשֶׁר יָרִים מֹשֶׁה יָדוֹ - וְגָבַר יִשְׂרָאֵל, וְכַאֲשֶׁר יָנִיחַ יָדוֹ - וְגָבַר עֲמָלֵק.

**וִידֵי מֹשֶׁה כְּבֵדִים**. וַיִּקְחוּ אֶבֶן וַיָּשִׂימוּ תַחְתָּיו וַיֵּשֶׁב עָלֶיהָ... וַיְהִי יָדָיו אֱמוּנָה עַד בֹּא הַשָּׁמֶשׁ.

שמות פרק יז, פסוקים ט-יב

**הכנה לעם ישראל**

* לא מזמן נלחמו ישראל במצרִים. מה ההבדל המשמעותי ביותר בין שתי המלחמות?
* כיצד משפיע ניצחונו של עם ישראל במלחמה על העם? מה העם לומד על עצמו, ועל הקשר בינו לבין אלוהים?
* עם איזו תחושה מגיעים בני ישראל למעמד הר סיני אחרי המלחמה?

**הערה למנחה**: את המלחמה מול מצרים אלוהים פתר ברגע אחד כאשר הטביע את המצרים במים! במלחמה השנייה בני ישראל לראשונה נלחמים בעמלק – ומנצחים! עם של עבדים מנצח את העמלקים.

המסר שמעביר אלוהים לבני ישראל הוא ברור: תחושת כוח וביטחון שתלווה את העם בהמשך דרכו עד הכניסה לארץ. בתחושה זו מגיע עם ישראל למעמד הר סיני, בטוח בצדקת הקשר שבינו ובין אלוהים.

**הכנה למשה**

* מדוע תוצאות הקרב בין עמלק וישראל, כרוכות בידיו של משה?
* מדוע חשוב למשה לומר ליהושע ש"מטה האלהים" יהיה בידו? אילו נסים משמעותיים חולל משה בעזרת המטה הזה?
* מדוע "ידי משה כבדים"? כיצד הייתם מפרשים את כבדות ידיו?
* מי עוזרים למשה לפתור את הבעיה ומה תפקידם?
* חשבו, איזה שיעור לומד משה מהמלחמה? מה אלוהים מבקש ממנו?
* עם איזו תחושה מגיע משה למעמד הר סיני?

**הערה למנחה**: לאורך הפרשייה חוזרים שוב ושוב הרמזים על המטה וכדאי לפתח נקודה זו. מה משמעותו של המטה בעבור משה? מה הוא העניק לו בהיסטוריה המשותפת שלהם?

אני מציע לקרוא את סיפור עמלק כשיעור שמעביר אלוהים גם למשה, על מהי הדרך הנכונה לפתור בעיות. אמנם המטה בידיו של משה מכריע את הכף ומשפיע על המלחמה, אך הוא גם מכביד את ידיו. הוא עוזר אבל יוצר תלות, ותלות היא דבר מסוכן. כשידיו של משה כבדות באות לעזרתו שלוש דמויות - יהושע שנלחם, אהרן וחור המנהיגים הרוחניים, המחזיקים את ידיו של משה. המסר הוא שבעת משבו חשוב לשתף ולהיעזר באנשים נוספים.

1. **יתרו**

וַיִּשְׁמַע יִתְרוֹ כֹהֵן מִדְיָן, חֹתֵן מֹשֶׁה, אֵת כָּל אֲשֶׁר עָשָׂה אֱלֹהִים לְמֹשֶׁה וּלְיִשְׂרָאֵל עַמּוֹ...

וַיָּבֹא יִתְרוֹ חֹתֵן מֹשֶׁה וּבָנָיו וְאִשְׁתּוֹ אֶל מֹשֶׁה, אֶל הַמִּדְבָּר אֲשֶׁר הוּא חֹנֶה שָׁם - הַר הָאֱלֹהִים,

**וַיֹּאמֶר יִתְרוֹ: "בָּרוּךְ ה' אֲשֶׁר הִצִּיל אֶתְכֶם מִיַּד מִצְרַיִם וּמִיַּד פַּרְעֹה**!"

שמות פרק יח, פסוקים א, ה, י

* פרשת יתרו התרחשה, כפי שמפרש רש"י, אחרי קבלת התורה, שהרי משה יושב ושופט את העם על פי חוקי התורה. מדוע אם כן "הקדימה" התורה את הסיפור ומיקמה אותו לפני מעמד הר סיני?
* יתרו הוא אורח. מה ביקורו מאפשר לעם ישראל ולמשה? מה הוא מזכיר לנו, הקוראים בתורה?
* מה אפשר ללמוד מהעריכה המקראית הזאת? מה המסר של התורה על מה שחשוב לעשות לפני מעמד הר סיני?

**הערה למנחה**: כדאי להזמין את הלומדים לשתף בסיפורים אישיים על 'אורחים' שהגיעו לביקור ולימדו את המארחים דבר מה חדש, או הזכירו להם דבר מה נשכח. יתרו הוא אורח והמבט החיצוני שלו מאיר את הטוב שבעם ישראל. גם אנו, הקוראים בתורה, זקוקים לנקודת המבט החיצונית הזאת בטרם נגיע לקבלת התורה..

1. **מעמד הר סיני: התכנית המקורית**

וַיֹּאמֶר ה' אֶל מֹשֶׁה: לֵךְ אֶל הָעָם וְקִדַּשְׁתָּם... וְהָיוּ נְכֹנִים לַיּוֹם הַשְּׁלִישִׁי - כִּי **בַּיּוֹם הַשְּׁלִישִׁי יֵרֵד ה' לְעֵינֵי כָל הָעָם עַל הַר סִינָי**!

וְהִגְבַּלְתָּ אֶת הָעָם סָבִיב לֵאמֹר, הִשָּׁמְרוּ לָכֶם עֲלוֹת בָּהָר וּנְגֹעַ בְּקָצֵהוּ! כָּל הַנֹּגֵעַ בָּהָר מוֹת יוּמָת!..

בִּמְשֹׁךְ הַיֹּבֵל - הֵמָּה יַעֲלוּ בָהָר!

שמות פרק יט, פסוקים י-יג

* כיצד אמור היה להיראות מעמד הר סיני לפי הפסוקים?
* מדוע הגביל האלוהים את העם שלא לגעת בו ולא לעלות אליו?
* "במשוך היובל [=השופר] המה יעלו בהר". מה אמור היה לקרות בהישמע קול השופר? מדוע?

**הערה למנחה:** אפשר לדון כאן בבחירה בקול שופר דווקא. מה מיוחד בצליל הזה? למה האלוהים מופיע רק בצליל? מה יתרון הצליל על פני המראה? הדיון יכול להתפתח כמובן לראש השנה ולתפקיד השופר שם.

1. **מעמד הר סיני: כישלון התכנית המקורית**

וַיְהִי בַיּוֹם הַשְּׁלִישִׁי בִּהְיֹת הַבֹּקֶר - וַיְהִי קֹלֹת וּבְרָקִים וְעָנָן כָּבֵד עַל הָהָר **וְקֹל שֹׁפָר חָזָק מְאֹד**

**וַיֶּחֱרַד כָּל הָעָם אֲשֶׁר בַּמַּחֲנֶה**!

וַיּוֹצֵא מֹשֶׁה אֶת הָעָם לִקְרַאת הָאֱלֹהִים מִן הַמַּחֲנֶה. **וַיִּתְיַצְּבוּ בְּתַחְתִּית הָהָר**..

**וַיְהִי קוֹל הַשּׁוֹפָר הוֹלֵךְ וְחָזֵק מְאֹד**!

שמות פרק יט, פסוקים טז-יט

* מה היה אמור לקרות בהישמע קול השופר - ומה קרה בפועל?
* מדוע העם הגיב בדרך זו? מה הדבר מלמד עליו?
* כיצד מגיב לכך משה? כיצד תגובתו מעידה עליו?
* נסו לשער, כיצד יגיבו משה, העם והאלוהים לכישלון התכנית המקורית.

**הערה למנחה**: חשוב להדגיש את התפנית בין התכנית המקורית לנעשה בפועל – במקום שבני ישראל יעלו בהר בהישמע השופר – הם אינם עולים אלא נחרדים ונשארים בתחתית ההר.

נדמה לי שהשיעורים שאמורה הייתה ללמד מלחמת עמלק לבני ישראל ולמשה לא השיגו את מטרותיהם:

עם ישראל עדיין מפחד מאלוהים, אף שהוא הושיע אותו מול העמלקים,

ומשה עדיין סומך בעיקר על כוחו ואינו נעזר באנשים נוספים (כפי שאמר לו יתרו!) כדי לפתור את המשבר שנוצר.

כשנתן הקדוש ברוך הוא את התורה - ציפור לא צווח, עוף לא פרח, שור לא געה, אופנים לא עפו, שרפים לא אמרו 'קדוש קדוש', הים לא נזדעזע, הבריות לא דיברו, אלא העולם שותק ומחריש.

מדרש שמות רבה, פרשה כ"ט, סימן ט'

* כיצד מתאר המדרש את מעמד הר סיני? מדוע? מה הוא בא להשלים?
* מה היחס בין המדרש לבין הפסוקים שזה עתה קראנו?
* נסו לראות בדמיונכם את מעמד הר סיני – האם הוא נחווה בעיניכם ברעש נוראי או בשקט מופתי? מה 'מרשים' יותר בעיניכם?
* האם בעיניכם אכן מדובר כאן בכישלון?

**הערה למנחה**: המדרש הזה הופך את הכישלון ליתרון, לאידיאל. מה יכול להיות חיובי בכישלון הזה? מה מאפשרת התגובה של בני ישראל?

**סיכום**

נראה שאלוהים מבקש להכין את בני ישראל, את משה ואותנו הקוראים לקראת האירוע המכונן בהר סיני, אך גם אחרי קריעת הים, שתי פרשיות המים, האוכל שיורד מהשמים, המלחמה בעמלק, ואף ביקורו של יתרו – ההפנמות החזקות של עם ישראל כעם עבדים ושל משה כמנהיג בודד – מתגברות על השיעורים החשובים שנלמדו בתקופה הקצרה הזו. עם ישראל עדיין חושש מקרבה יתרה לאלוהים ואינו עולה אליו; ומשה אינו משכיל לרתום לעזרתו מנהיגים נוספים מהעם.

אך ההצגה האלוהית והמקראית נמשכת - מעמד הר סיני מתקיים והתורה ניתנת. אולי דווקא הדרך הזו שבה ניתנה התורה, לכאורה הדרך הלא מושלמת, ה'פגומה', שסטתה מהתכנית המקורית - עשויה ללמד אותנו דבר מה על מהפכות רוחניות וחברתיות, ועל הדרכים שבהן הן עשויות ויכולות להתגשם.

* האם לדעתכם 'ההכנה' שעברו בני ישראל ומשה לקראת מעמד הר סיני כשלה? הסבירו.
* מה היה המשך הדרך אילו התכנית המקורית הייתה מתממשת? איך הדבר היה משפיע עד ימינו?
* מה למד משה מהכישלון במעמד הר סיני? ומה למד העם? האם בעיניכם הסיפור שקראנו הוא חלק מתהליך גדול יותר?

**הערה למנחה**: אני מבקש לסיים את הלימוד בנימה אופטימית ולטעון שהכישלון איננו באמת כישלון אלא הוא חלק מתהליך גדול יותר. דווקא המתכונת המצומצמת והשקטה שבה התקיים לבסוף מעמד הר סיני, היא נכונה יותר ותורמת יותר למסר ולמעמד